Gaetano Scirea

**Gaetano Scirea** (; 25 Mei 1953 – 3 September 1989) ialah pemain bola sepak profesional Itali yang dianggap sebagai salah seorang pemain pertahanan terbaik dalam kalangan generasinya serta salah seorang pertahanan terhebat sepanjang zaman. Beliau banyak menghabiskan kerjayanya bersama kelab Juventus.

Scirea ialah salah seorang daripada enam pemain dalam sejarah bola sepak Eropah yang memenangi semua trofi antarabangsa untuk pasukan kelab yang diakui oleh UEFA dan FIFA. Scirea juga termasuk dalam kalangan sembilan pemain dalam sejarah bola sepak Eropah yang memenangi ketiga-tiga kejohanan utama UEFA apabila beliau beraksi untuk Juventus serta mewakili Atalanta selama dua musim. Di peringkat antarabangsa, Scirea telah beraksi untuk pasukan kebangsaan Itali selama lebih sedekad dan menjadi tonggak utama pertahanan pasukan sehingga persaraan beliau pada tahun 1986. Scirea menjadi juara dunia bersama Itali apabila negara tanah airnya berjaya menjulang trofi Piala Dunia pada tahun 1982 di Sepanyol. Selain itu, beliau telah mewakili pasukan *Azzurri* dalam dua edisi Piala Dunia lagi dan di kejohanan Euro 1980.

## Kerjaya kelab
Scirea telah dilahirkan di Cernusco sul Naviglio di Wilayah Milan dan berasal daripada keturunan Sicily.

Scirea melakukan kemunculan sulungnya di Serie A bersama Atalanta pada 24 September 1972 dalam aksi menentang Cagliari. Beliau kekal bersama Atalanta selama dua musim sebelum berpindah ke Juventus, di mana beliau setia bersama kelab itu sehingga persaraannya. Secara keseluruhannya, beliau telah melakukan 397 penampilan Serie A dan menjaringkan 24 gol. Scirea mengecapi beberapa kejayaan bersama Juventus di samping beraksi bersama pemain-pemain yang menjadi teras pertahanan pasukan seperti Antonio Cabrini, Claudio Gentile serta penjaga gol, Dino Zoff. Beliau juga berjaya meraih tiap-tiap kejohanan domestik dan anjuran UEFA semasa di Juventus (tujuh gelaran Serie A, dua trofi Coppa Italia, satu Piala UEFA, satu Piala Juara-Juara Eropah, satu kejuaraan Piala Eropah, satu Piala Super Eropah serta satu gelaran Piala Antara Benua.

Scirea mengumumkan persaraannya dari dunia bola sepak pada penghuung musim 1987-88. Beliau kemudiannya mengambil alih peranan sebagai pencari bakat di Juventus sebelum bekerja sebagai jurulatih.

## Kerjaya antarabangsa
Scirea melakukan penampilan sulungnya untuk pasukan kebangsaan Itali pada 30 Disember 1975 dalam aksi menentang Greece. Beliau telah beraksi dalam tiga edisi Piala Dunia dan satu edisi Kejohanan Eropah yang berlangsung di tanah airnya pada tahun 1980, yang menyaksikan Itali menamatkan kejohanan itu di tempat keempat dan Scirea dinamakan ke dalam pasukan pilihan kejohanan.

Scirea bersama rakan sepasukan di Juve iaitu Antonio Cabrini, Claudio Gentile, Dino Zoff selain pertahanan lain seperti Giuseppe Bergomi membentuk tulang belakang pertahanan Itali yang ampuh dan melahirkan pasukan terkuat Itali pada zaman selepas perang. Era itu menyaksikan *Azzurri* begitu mendominasi dalam bola sepak sama ada di peringkat kelab atau antarabangsa pada penghujung 1970-an sehingga awal 1980-an.

Scirea menampilkan prestasi cemerlang dalam kejohanan Piala Dunia 1978 apabila Itali menamatkan kejohanan di tempat keempat. Semasa kejohanan Piala Dunia 1982, setelah permulaan seimbang di peringkat kumpulan, Itali telah menumbangkan Argentina dan seterusnya Brazil di pusingan kedua. Itali kemudiannya menumpaskan Poland di peringkat separuh akhir. Kejayaan 3-1 ke atas Jerman Barat membolehkan Scirea menempa nama sebagai pemain berjuara dunia. Kejohanan Piala Dunia 1986 pula dilihat sebagai satu tempoh peralihan apabila Itali akur akan kekalahan kepada Perancis di pusingan kedua. Perlawanan itu ternyata aksi terakhir Scirea bersama Itali. Secara keseluruhannya, beliau tampil dalam 78 perlawanan dan menjaringkan dua gol bersama Itali.<

## Kematian
Pada musim panas 1989, Scirea pergi melawat Poland sebagai pelawat untuk menyaksikan perlawanan Piala UEFA antara Górnik Zabrze menentang Juventus. Pada 3 September 1989, kereta yang membawa beliau telah bertembung dengan sebuah trak berhampiran Babsk. Kereta yang membawa empat kanister berisi gasolin di bonet (satu kebiasaan di Poland pada masa itu kerana kerap berlaku kekurangan gas) terus meletup dan mengorbankan Scirea bersama dua penumpang lain.

## Legasi
Scirea telah diabadikan dalam pelbagai kejohanan peringkat belia dan anugerah permainan bersih sebagai role model semangat kesukanan dan kecemerlangan sukan. Hal ini dapat dilihat pada penganugerahan *[[Premio Nazionale Carriera Esemplare "Gaetano Scirea"]]* kepada pemain-pemain Serie A yang mempunyai pencapaian karier cemerlang serta merangkumi bakat dan personaliti. Pada tahun 2005, bekas jurulatih pasukan kebangsaan Itali Enzo Bearzot mencadangkan persaraan nombor jersi enam di pasukan kebangsaan dan Juventus sebagai tanda penghargaan kepada karier Scirea. Kawasan tempat duduk di bahagian selatan Stadium Juventus juga dikenali sebagai *Curva Scirea* dan ia menghimpunkan Ultras Juventus.

## Statistik kerjaya

### Kelab

### Antarabangsa

### Gol antarabangsa

## Pencapaian
;Juventus
*Serie A (7): 1974–75, 1976–77, 1977–78, 1980–81, 1981–82, 1983–84, 1985–86
*Coppa Italia: 1978–79, 1982–83
*Piala Antara Benua: 1985
*Piala Eropah: 1984–85
*Piala Juara-Juara UEFA: 1983–84
*Piala UEFA: 1976–77
*Piala Super UEFA: 1984

;Itali
*Piala Dunia FIFA: 1982

;Individu
*Pasukan Pilihan Kejohanan Eropah : 1980
*Dewan Kemasyhuran Bola Sepak Itali: 2011
*Kesebelasan Utama Terhebat Juventus Sepanjang Zaman: 2017

## Catatan